《过巢湖赋呈莱山侍郎》
清代·范轼

两山夹湖湖束腰，一湖数郡吞南条。积水环混失归向，潴四百里何迢遥。

人言其中閟幽怪，天阴往往移龙蛟，孤城却在落日外，颓垣一线栖丛蒿。

到此无风已心悸，况当奇热蒸寒飙。连晨郁怒苦未泄，冯夷弭节严撑敲。

朝曦乍露铜钲角，旋倾墨沈云漉漉。琉璃千顷忽破碎，有意似放天吴骄。

湖神跳舞山鬼泣，万窍翕辟声悲咷。此时回船移近岸，舟人喧沸收篷篙。

却望湖水立嵲兀，霜脊鼓动千钧鳌。太虚倒入浸元气，始讶天柱非坚牢。

岂有轩辕张帝乐，烂设组帐吹笙璈。魂翻眼晕坐添叹，性命能几轻鸿毛。

且倒浊樽共一醉，何以佐酒搴菱茭。天寒月黑风紧格，微雨淅沥驱洪涛。

开帆三日竟偷渡，有如鹰隼离韝翛。吴儿绕岸笑拍手，喜见使节悬征𦨣。

紫髯先生信爽健，要搜险快供诗豪。峡江闽海都阅遍，眼前一勺同杯坳。

侧闻北汇此故道，谁尸兹说桐城姚。千年万迹茫莫辨，古今笺注徒纷呶。

扬州五湖列巨浸，此水坐可分苴茅。洞庭夐矣不敢抗，隐与彭蠡相齧聱。

涡淝支委藉馀势，专制一面夸雄枭。轩然大波恣跌宕，灌输山谷江灵朝。

若真宇宙无妨隘，更愁横夺浔阳潮。中泓数点石插脚，上有塔柱干云霄。

寺门昼闭人影绝，何时仙姥频游遨。当年蛮触斗形胜，后者苻谢前孙曹。

藏丹投鞭等狡狯，伏尸百万馀腥臊。山川寥阔不柜管，雈泽最易滋逋逃。

羁人惊心理归楫，壮士遣兴鸣宝刀。即今潢池荡残秽，夜深那复篝狐嗥。

国家恩泽浩无外，居民但解称神尧。井闾桑柘渐苏苏，共输租赋安渔樵。

晴空一桨打明镜，更呼射鸭招朋僚。人生忧乐互代谢，谁堪百虑穷煎熬。

咫尺变幻有天意，好景莫放清秋高。我惭腕弱不能举，诸君大笔歌居巢。

作者简介：范轼，字亦坡，号眉生，黄陂人。光绪戊戌进士，授兵部主事，历官抚州知府。有《秀蕻园集》。